Publication: Magyar Közlöny
Issue: MK-2006-94 (Year: 2006, Number: 94)
Era: 2004-2010
Section: Az 1992. évi XXII. törvény a Munka Törvénykönyvéről.
Paragraph Index: 5503

3. Az OKM vezetése, szervezete és működése 3.1. Az OKM-et a miniszter vezeti, akit – a külön jogszabályban meghatározott kivételekkel – az államtitkár helyettesít. A miniszter és az államtitkár részletes feladat- és hatásköreit az Első Rész I. fejezete határozza meg. 3.2. Az OKM képviseletét a miniszter, illetve a minisztert helyettesítő jogkörében az államtitkár látja el teljes jogkörrel. Az egyéb vezetők és munkatársak a jelen Szervezeti és Működési Szabályzatban, a miniszter által kiadott egyéb belső szabályzatokban, illetve az eseti jelleggel egyedileg meghatározott ügyek csoportjára kiadott felhatalmazás alapján képviselik az OKM-et. A képviseletre adott felhatalmazás tovább nem ruházható. 3.3. Az OKM szervezeti felépítését az 1. számú melléklet, a szervezeten belüli létszámra és a munkáltatói jogok gyakorlására vonatkozó rendelkezéseket a 2. számú melléklet, a folyamatba épített, előzetes és utólagos vezetői ellenőrzési rendszer (a továbbiakban: FEUVE) szabályozását a 3. számú melléklet tartalmazza. 3.4. Jelen Szervezeti és Működési Szabályzat a jogszabályok keretei között meghatározza az OKM szervezeti felépítését, valamint működési, eljárási szabályait. A szabályzat keretei között kell elkészíteni az OKM további belső szabályzatait, a felügyeleti területek és a szervezeti egységek ügyrendjeit és a munkaköri leírásokat. ELSŐ RÉSZ AZ OKM VEZETŐI ÉS MUNKATÁRSAI I.

Source: https://magyarkozlony.hu/hivatalos-lapok/bf323688ebda5dd31e67ac398bd4b1323a7bd28a/dokumentumok/7bd824bfa5f94d18b68a947d3497943c4c2cbf34/letoltes